Spišská gotická cesta
Naše prázdninové cesty po Slovensku sa bohužiaľ, tak ako prázdniny samotné, dostávajú ku koncu. Minulý týždeň sme navštívili unikátne jaskyne na východe Slovenska. No a v tomto regióne zostaneme ešte aj dnes, pretože pozoruhodností, ktoré stoja za návštevu je tam viac. Spojenie histórie, pozoruhodnej architektúry a prírodných krás - to je Spišská gotická cesta.
O túto trasu začíná byť stále väčší záujem nielen zo strany návštevníkov zo Slovenska ale aj zo zahraničia, medzi nimi samozrejme, z Českej republiky, ako mi potvrdili na oddelení cestovného ruchu Mestského úradu v Levoči. Hovorí inžinier Ivan Hučko:
"Súčasťou Spišskej gotickej cesty sú aj pamiatky zapísané do zoznamu kultúrneho dedičstva UNESCO: Spišský hrad, Spišská kapitula a obec Žehra. Poznávacie zájazdy, ktoré k nám prichádzajú sú väčšinou koncipované tak, aby každý deň bol venovaný inej činnosti. Napríklad prvý deň je to poznávanie kultúrnych pamiatok, druhý deň je zase zameraný na prírodné skvosty, tretí na staré remeslá, štvrtý na šport a pod."
Medzi nezabudnuteľné patrí návšteva Spišského hradu. Návštevníkov z Českej republiky bude určite zaujímať, že v roku 1443 ho získal Ján Jiskra z Brandýsa, bojujúci za práva Ladislava Pohrobka. Historické pramene hovoria, že si najskôr na úbočí pod hradom postavil malú opevnenú pevnosť a neskôr dal vybudovať opevnenie veľkého nádvoria. Dodnes tento mohutný hrad na vysokom brale budí úctu a obdiv.
My vieme, že "útoku cudzincov" sa dnes nebráni, skôr naopak. V lete sú tam nielen rôzne predstavenia historického šermu ale aj divadelné hry. Nedávno to bol napríklad Kráľ Lear. V blízkom okolí hradu stojí za návštevu Spišské Podhradie, Spišská Kapitula s katedrálou svätého Martina, Žehra i trošku vzdialenejšia Levoča.
Navštíviť Levoču a nevidieť chrám svätého Jakuba s oltárom z lipového dreva z rokov 1507 - 1517, z dielne Majstra Pavla z Levoče, to je ako navštíviť Prahu a nevidieť Pražský orloj. No a ak vás zaujímajú viac svetské radosti, Ivan Dunčko z Mestského úradu v Levoči informuje:
"U nás v Levoči patrí medzi zaujímavosti napríklad "dobová hostina" s jedľami podľa starých receptov, pri ktorých sa napríklad podáva pečené kurča s lokšami či medovina. Veľmi obľúbené sú tiež výlety na Dunajec a splavovanie na pltiach, alebo ochutnávky pečeného barana."
Prázdniny síce končia, ale niektorí si vyberajú dovolenky práve na jeseň. A Slovensko je krásne aj v tomto ročnom období.